Jamaleònics i Dandy Wolf, guanyadors del Morvedre Rock 2018
16 de maig 2018

El cap de setmana passat va tindre lloc en la sala Green Espai del Port de Sagunt l'últim dels quatre concerts del Morvedre Rock, on grups de la comarca i de la Comunitat Valenciana es disputaven arribar al concert final i actuar al Music Port Festival, que es celebrarà al Port de Sagunt els dies 6 i 7 de juliol.

  

D'entre tots els grups seleccionats en ambdues modalitats, i una vegada celebrats els quatre concerts d'esta fase eliminatòria, els grups guanyadors han sigut: ‘Jamaleònics’, en modalitat A (grups del Camp de Morvedre) i ‘Dandy Wolf’, en modalitat B (grups de la Comunitat Valenciana). Tots dos actuaran dissabte que ve, 26 de maig, en el concert final dels vencedors, a celebrar en el Casal Jove, junt al grup ‘Los de Marras. Els dos guanyadors, ‘Jamaleònics’ i ‘Dandy Wolf’, actuaran també en el Music Port Fest.

![](/media/d3nlqt2p/55-jamaleonics.jpg)  

D'altra banda, a manera d’accèssit, l'organització del Music Port Fest, col·laboradora amb el Morvedre Rock d'enguany, ha convidat als finalistes de cada modalitat per als concerts de presentació d'este festival. Així doncs, el grup local ‘Freak Frogs’ actuarà en el Casal Jove junt a ‘Tortel’ el divendres 18 de maig, i el grup de València ‘La Caravana’ farà el mateix junt a ‘Assekes’ al Pantalán Beach Club el 16 de juny.  

  

Morvedre Rock és un certamen organitzat per l'associació ‘Viure Dignament’ junt a  l'Ajuntament de Sagunt a través del departament de Joventut, als qui s'ha unit enguany l'organització del Music Port Fest com a col·laboradors.

![](/media/2f2ksha5/58-dandy-wolf-1.jpg)  
Pel que fa als grups finalistes, ‘Jamaleònics’ és grup de rock, jazz, ska i funk format per joves músics de la nostra ciutat i pobles del voltant. Per la seua banda, ‘Dandy Wolf’ procedeix de Castelló i barreja l’indie rock amb tocs de soul, funk, hard rock, pop, etc.  

  

![](/media/sj3d5ds4/58-freak-frogs.jpg)  
D'altra banda, en quant als grups que actuaran en les presentacions de Music Port Fest, ‘Freak Frogs’ és el grup més jove del Morvedre Rock, una banda local, l'hàbitat natural de la qual, és l’indie rock. Finalment, ‘La Caravana’ és una banda provinent de València, de mestissatge rock, ska, reggae i rumba.  

  

![](/media/3n5hf5wh/58-la-caravana.jpg)  

​​

*   [](http://www.facebook.com/sharer.php?u=https://aytosagunto.es/va/actualitat/jamaleonics-i-dandy-wolf-guanyadors-del-morvedre-rock-2018/ "Facebook")
*   [](http://twitter.com/share?url=https://aytosagunto.es/va/actualitat/jamaleonics-i-dandy-wolf-guanyadors-del-morvedre-rock-2018/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/jamaleonics-i-dandy-wolf-guanyadors-del-morvedre-rock-2018/ "Linked In")
*   [](mailto:?body=https://aytosagunto.es/va/actualitat/jamaleonics-i-dandy-wolf-guanyadors-del-morvedre-rock-2018/)